KIRJALLINEN KYSYMYS E-2422/02 esittäjä(t): Brigitte Langenhagen (PPE-DE) komissiolle. Alankomaiden katkaravunpyyntialusten ylikapasiteetti.



Virallinen lehti nro 092 E , 17/04/2003 s. 0168 - 0169



KIRJALLINEN KYSYMYS E-2422/02 esittäjä(t): Brigitte Langenhagen (PPE-DE) komissiolle (20. elokuuta 2002) Aihe: Alankomaiden katkaravunpyyntialusten ylikapasiteetti Alankomaat eivät ole noudattaneet monivuotisessa ohjausohjelmassa MOO IV:ssä asetettuja, katkaravunpyyntialuksia koskevia tavoitteita vaan ne ovat laajentaneet pyyntilaivastoaan, mikä on johtanut huomattavaan ylikapasiteettiin. Alankomaalaisen kalastusalan julkaisun mukaan asetettu tavoite vuodelle 1993 oli vetoisuus bruttotonneina 2 812/teho kilowatteina 10 318. Alankomaiden katkaravunpyyntilaivaston tilanne taas oli vuonna 2001 seuraava: vetoisuus bruttotonneina 4 423/teho kilowatteina 16 931. Lisäksi uusien alusten rakentamiseen on käytetty varoja, jotka oli alunperin myönnetty muiden alusten, esim. suurten kampelanpyyntialusten, romuttamiseen. Tämä menettely on tuottanut Alankomaiden katkaravunpyyntilaivastolle mittavia kilpailuetuja. Jos ylikapasiteettia alettaisiin purkaa tässä vaiheessa, saattaisi käydä niin, että romutettavaksi päätyisivät ainoastaan iäkkäämmät alukset, joiden toiminta on taloudellisesti kannattamattomampaa. Tällöin Alankomailla olisi käytettävissään uudistettu laivasto, kun taas muut jäsenvaltiot joutuisivat edelleen harjoittamaan pyyntiä yli 30 vuotta käytössä olleilla kuttereilla. 1. Miten komissio aikoo pakottaa Alankomaat purkamaan katkaravunpyyntialusten ylikapasiteetin? 2. Miten komissio aikoo estää tilanteen, jossa uusi rakennepolitiikka merkitsisi uusien alusten laittomasta rakentamisesta aiheutuneiden kilpailuetujen oikeuttamista taannehtivasti? 3. Voiko komissio todentaa, ettei Alankomaiden kampelanpyyntilaivaston vähentämiseen tarkoitettuja varoja ole käytetty uusien katkaravunpyyntialusten rakentamiseen? Millaisia seuraamuksia komissio aikoo langettaa tällaisesta menettelystä? Franz Fischlerin komission puolesta antama vastaus (3. lokakuuta 2002) Tammikuun 1. päivästä 1997 lähtien, jolloin katkarapualuksista luotiin Alankomaiden neljännessä monivuotisessa ohjausohjelmassa (MOO IV) erillinen laivastonosa, tämä laivastonosa on kasvanut lähinnä siksi, että siihen on siirretty aiemmin koneteholtaan alle 221 kilowatin eurokuttereiden laivastonosaan kuuluneita aluksia. Alankomaiden viranomaiset ovat systemaattisesti siirtäneet eurokutterilaivastosta katkarapulaivastoon alukset, jotka eivät enää pyydä kalastuskiintiöiden alaisia kalalajeja. Tästä johtuu katkarapulaivaston huomattava kasvu, vaikka vuodesta 1987 on otettu käyttöön ainoastaan neljä aivan uutta alusta, joiden kokonaiskapasiteetti on 200 bruttotonnia. Huomattakoon, että näiden kahden laivastonosan yhteiskapasiteetti on vuosina 19972002 pysynyt vakaana, mikä johtuu kutterilaivaston poistoon tarkoitettujen alusten romuttamisesta maksetuista palkkioista. Seuraavassa tarkat vastaukset kysyjän esittämiin kysymyksiin: 1. Komission mielestä katkarapulaivaston ylikapasiteetin vähentäminen voidaan taata soveltamalla Alankomaiden viranomaisten jokin aika sitten hyväksymää suunnitelmaa, jossa uusien alusten ja poistettavien alusten välinen suhde on 1:1,35, sekä äskettäin komissiolle toimittamaa ja parhaillaan tutkittavana olevaa poistamissuunnitelmaa. 2. Alankomaat eivät ole myöntäneet MOO IV:n aikana tukea laivastonsa rakentamiseen tai nykyaikaistamiseen. Koska kyseiseen laivastonosaan liittyviä tavoitteita ei ole noudatettu, ei ole voitu luoda julkista tukijärjestelmää, minkä vuoksi hanke Katkarapualus 2000 on hylätty. Uusien alusten rakentamisella ei ole uuden politiikan mukaisesti mitään vaikutusta vertailutasojen vahvistamiseen; ne riippuvat ainoastaan MOO IV:lle aiemmin annetuista tavoitteista. 3. Komissio ei pidä mahdollisena paitsi jos yhteisön sääntöjä on rikottu että romuttamistukia olisi käytetty suoraan uusien alusten rakentamiseen, sillä aluksen poistamiseen liittyy aina myös kalastuslisenssin peruuttaminen, eikä vastaavaa kapasiteettia voi käyttää.